A töa katuun a solonen e Nikodemus a Parasi,
a tson mammam turu Jiu,
e la uama tere Iesu tara töa bong memi poeiena i tanen,
“O Tson Hihatuts,
alam e atei silem alö u lama tere Sunahan.
A man mirakol te katoe mölö te hatei peisa nena e Sunahan e ka gono me noulö”
Be Iesu e ranga palise nen me poeiena,
“U mana koru alia e hatei hamana korue goulö,
tema posa lele ria a katuun,
nonei ema antunan atei sile nei a man kana tara Nipepeito tere Sunahan.”
Be Nikodemus e poeiena i tanen,
“Ime temar posa lel mena roi a katuun te pan hakapa te lan tsonpan hamanasana?
Nonei e antunan la poutsuna iahana u ongungon pien tere tsinanen bate posa hahuol lele riou?”
Be Iesu e ranga palis uana i tanen me poeiena,
“U mana koru alia e ranga mei goulö,
tema pose ria a katuun turu ramun na turu namnamei,
nonei ema antunan tasu nei tara Nipepeito tere Sunahan.
Aha te hatuhanena u tuenrei,
nonei u tuenrei,
na ha te hatuhanena u namnamei,
nonei u namnamei.
Alö go ma asingoto nai te hatei menagi lia alö,
‘Alimiou gi posa pouts raiou.’
A lomolomo e bahu uana te ngil uanen,
balö te hengoem te ling uanen.
Kaba alö ema atei silemi te la namen na te la uanen.
Na e kato has uana iesana tara katuun te pose ria turu Namnamei.”
Be Nikodemus e poeiena i tanen,
“Ime te tatei mar butu uana a ka teka?”
Be Iesu e ranga palisenen me poeiena,
“Alö a tson hihatuts panina i Israel,
alö ema atei sil noemi a ka teka?
U mana koru alia e hateie goulö,
alam e ranga nem a manka te atei sile mulam na lam e hahatei nem a manka tu tara hakapi lam,
kaba alimiou e rama namiou a man raranga i tamulam.
Alia u hatei rai limiou a man kana i puta ba limiou e hahamana miou.
Galia e hatei ragoui limiou a man kana i Kolö ba limiou te hamana has mou?
E möa ta töa ta katuun tega la sei uu i Kolö.
Alia puku lahas tu butun Katunuma tu koulma i Kolö.
E Mosis e söata sei u ruei ti katoei u kesa tara kökötsi tara makum a palaka,
alia has tu butun Katunuma ena markato has menaroi teka.
Tara markato teka ba esi te hamana na i tar ena tatei ka menou a nitöatöa te ka nitöana.”
E Sunahan e taatagi sil koru rema u katuun hoboto me hala nenama a töa koru a Pien Tson i tanen.
Na katuun te hamana uana i tanen ema antunan tia noi romana kaba ena ka menou a nitöatöa te ka nitöana.
E Sunahan ema hala sile mei a Pien Tson i tanen i puta gomi koutir u katuun.
E möa.
Nonei e hala sile meien gomi taguhir u katuun.
A katuun te hamana uana tara Pien Tson tere Sunahan ema kout naroi kaba a katuun tema hamana nei e ka noa has mena u kout,
taraha nonei ema hamana uai tara töa koru a Pien Tson tere Sunahan.
U kout e markato uana teka:
u ualesala e la uama i puta.
U ualesala teka e haharuei nena a niateina tara manka hamana tere Sunahan.
Ba u katuun te ngiler u kuhil bate rama ner u ualesala,
taraha nori ema ka meri ta markato ta niga.
Taraha,
u katuun u omi e rama koru ner u ualesala,
ba man markato a man omi i taren tema tatei lakasa nei.
Kaba a katuun te kato hamatsköna e laua nama turu ualesala,
ba u ualesala te haröto nanou e Sunahan e hanigeiena a markato i tanen.